Nr.1165/27.01.2021

**Proces-verbal al ședinței ordinare a Consiliului local al orașului Tăuții-Măgherăuș din data de 27.01.2021**

La ședință participă: Primarul orașului Tăuții-Măgherăuș, Marinescu Dumitru, dl. Secretar general, Bîndilă Călin-Ioan, precum și cei 15 consilieri locali și delegatul sătesc, dl. Pop Daniel-Vlăduț.

**Anton Ardelean:** Bună dimineata, dl. primar, dlor. consilieri! Am fost convocați pentru ședința ordinară în data de astăzi. Nu e cazul să mai fac prezența, am semnăturile dvs., este toată lumea prezentă. O să supun la vot ordinea de zi conform convocatorului. În conformitate cu prevederile Dispoziţiei Primarului nr. 9 din 21.01.2021, potrivit art.133 alin.1 și art.134 din OUG nr.57/2019 privind Codul Administrativ, am fost convocați astăzi în ședință ordinară cu următoarea ordine de zi. O să le citesc în viteză, că și așa dacă facem aprobarea după avizul comisiilor nu o să ne mai repetăm.

**Secretarul general:** Oricum, dacă au fost pe comisii, știu toți. Nu sunt modificări în ordinea de zi.

**Anton Ardelean:** Cele șapte proiecte de hotărâri de pe ordinea de zi și la punctul opt, diverse. Supun plenului aprobarea ordinii de zi.

**Votat în unanimitate.**

**Secretarul general:** Să îmi dați voie să supun la vot și procesul verbal al ședinței anterioare.

**Votat în unanimitate.**

**Secretarul general:** Înaninte să intrăm pe ordinea de zi, dați-mi voie să vă prezint noul delegat sătesc de la Merișor, dl. Pop Daniel-Vlăduț. În data de 23.01.2021 au avut loc alegeri la Merișor. A fost singurul candidat. A fost ales cu unanimitatea celor prezenți. De astăzi face parte, alături de dvs. ca și coleg. Îi aduc aminte că este prezent la toate ședințele consiliului, fără drept de vot, dar poate să prezinte probleme care țin de comunitatea pe care o reprezintă. Bine ați venit! Mulțumesc!

**Anton Ardelean:** Luând act de prezența dlui. delegat sătesc de la Merișor, începând cu ședința de astăzi, începem ședința și să discutăm proiectele de pe ordinea de zi, conform convocatorului și conform ordinii de zi pe care ați votat-o.

1. Proiect cu privire la aprobarea contului de execuție a bugetului orașului Tăuții-Măgherăuș la data de 31.12.2020.

Toate comisiile au acordat aviz favorabil.

**Votat în unanimitate.**

2. Proiect privind aprobarea alocării drepturilor băneşti aferente personalului didactic din cadrul Liceului „Trăian Vuia” Tăuții-Măgherăuș, care au solicitat decontarea cheltuielilor de deplasare pentru lunile octombrie-noiembrie 2020.

Toate comisiile au acordat aviz favorabil.

**Votat în unanimitate.**

3. Proiect privind stabilirea coeficienților și a salariilor de bază la gradația 0, pentru funcționarii publici și personalul contractual ce fac parte din familia ocupațională „Administrație”, din aparatul de specialitate al Primarului orașului Tăuții-Măgherăuș.

Toate comisiile au acordat aviz favorabil.

**Votat în unanimitate.**

4. Proiect privind aprobarea planului anual de perfecționare profesională al funcționarilor publici și al personalului contractual din cadrul aparatului de specialitate al primarului orașului Tăuții-Măgherăuș pentru anul 2021.

Toate comisiile au acordat aviz favorabil.

**Votat în unanimitate.**

5. Proiect privind aprobarea volumul de masă lemnoasă care se poate exploata în anul 2021, modul de valorificare al acestuia, prețurilor de referință a masei lemnoase pe picior, aprobarea nivelului maxim al tarifelor pentru prestări servicii de exploatare precum și al prețurilor minime de valorificare prin licitație al lemnului fasonat.

Toate comisiile au acordat aviz favorabil.

**Votat în unanimitate.**

6. Proiect privind schimbarea reprezentantului orașului Tăuții-Măgherăuș ca membru fondator, în ASOCIAȚIA CLUB SPORTIV “GLORIA TĂUȚII-MĂGHERĂUȘ”.

Toate comisiile au acordat aviz favorabil.

**Votat în unanimitate.**

7. Proiect privind aprobarea efectuării demersurilor necesare pentru înscrierea în cartea funciară a dreptului de proprietate publică al Orașului Tăuții-Măgherăuș asupra unor terenuri - (Stația de tratare a apei și bazinul de captare aferent pentru alimentarea cu apă a localității Băița).

Toate comisiile au acordat aviz favorabil.

**Votat în unanimitate.**

8. Diverse.

**Călin Pop:** Bună ziua! Avem cererea dlui. Horotan Dănuț, în calitate de președinte al asociației-club No Fear: vă rog să îmi puneți la dispoziție spațiul grădinița Roști, Băița cu titlu gratuit pentru desfășurarea activităților sportive. Menționez activități sportive - ramura arte marțiale, întreținere sănătate fizică, gimnastică, fitness, culturism. În comisie, noi am dat curs cererii și am considerat un contract de comodat, în funcție de câți participanți și cum ne vom înțelege, să îi dăm o șansă dlui. Horotan să ajute comunitatea prin activitățile lui.

**Anton Ardelean:** Mai sunt discuții la acest subiect? Am eu o remarcă și aș vrea să rămână în procesul verbal. Domnilor consilieri, așa cum am reiterat în ședința de data trecută, acest aspect este foarte sensibil în localitatea Băița. Pentru că acolo cetățenii doresc să facă și ei manifestări. Haideți să nu împiedicăm acest tânăr dacă dorește să facă. Două lucruri trebuie să avem în vedere. Unu, este societate privată. Precis omul va aplica niște tarife. Dacă i se dă în comodat, gratuit, vedeți că eu zic că suntem puțin pe lângă lege. Și doi, v-aș ruga să aprobăm, dacă o să dăm hotărâre, pe șase luni, cel puțin, să vedem cum evoluează termenul și care e și reacția publicului. Fiindcă ne vom trezi... știți cum e lumea. Întotdeauna după ce vede că unul face ceva, "Ce e acolo, că și noi am vrea... Noi suntem bătrâni, noi suntem vărstinici, clubul pensionarilor, ne-ați promis. Tineretul, cenaclul." Rugămintea mea e să avem mare circumspecție. Vă dau cuvântul dl. primar imediat. Deci aceste aspecte aș vrea să rămână în procesul verbal. Cu această conotație eu aș vrea și să ma abțin. Dacă nu o să țineți cont de aceaste demersuri ale mele, cu mare drag dvs. votați. Deci, unu, este societate privată. Va încasa și tarife de la practicanți. Și doi, să vedem în primele șase luni, cetățenii, dorința oamenilor și ce se întâmplă acolo, fiindca acolo a fost promis spațiu pentru activități culturale, activități literare, clubul pensionarilor, joc de șah, table și ce mai doresc oamenii. Dl. primar, vă rog.

**Dumitru Marinescu:** Așa cum am vorbit și în ședința anterioară, acest băiat dorește să facă ceva pentru tineretul din localitatea Băița. Și noi am propus să i se dea pe un an de zile, să vedem care va fi impactul și care va rezultatul. Dar nu putem da pe șase luni pentru că omul uremază să facă o investiție, trebuie să își întrețină spațiul. De aceea am venit cu această propunere. Legat de bătrânii din localitate care doresc să participe la acel club al pensionarilor, da, au și dumnealor spațiu adecvat unde să își poată desfășura activitatea. O să vedem dacă o să fie doritori. În cel mai scurt timp vom rezolva problema cu căldura în acea clădire și o să le comunicăm ca au la dispoziție clubul pensionarilor. La ultima discuție și cu dl. consilier Popp am zis foarte clar, vom face o listă prin dna. directoare a Casei de Cultură să vedem cine vine la cenaclu, cine vine să joace table, șah în grădinița Roști. Deocamdată acest tânăr dorește să facă ceva. Propunerea mea este să îi dăm o șansă. Vă mulțumesc!

**Viorel Popp:** Eu propun o fișă de prezență. Exact cum venim aici și semnăm prezența. După șase luni să putem vedea câți pensionari au venit, câți copii și atunci putem să răspundem documentat la orice provocare.

**Anton Ardelean:** Deci încă odată, sunt două propuneri. Pe șase luni sau un an. Comodat, gratuit. Deci consilieri dragi, dl. vice.

**Călin Pop:** Dl. președinte, eu propun să votăm prima dată pe un an, să vedem dacă trece. Dacă nu, încercăm pe șase luni. Dacă sunteți de acord.

**Anton Ardelean:** Eu la propunerea aceasta v-am spus, mă voi abține. Cine este pentru perioada de un an?

**Votat cu 14 voturi pentru.**

**Dl. consilier Anton Ardelean s-a abținut.**

**Anton Ardelean:** Deci rămâne așa. Votul e suveran și atunci se va analiza în continuare. Dl. vice, vă rog.

**Călin Pop:** Următoarea cererea este a dlui. Ioan Pop, S.C. Copper Powder S.R.L. vine cu următoarea rugăminte: în baza contractului de vânzare societatea avea obligația finalizării lucrării pentru investiții la finele anului 2021. Dânșii doresc prelungirea finalizării investiției până în anul 2025. Motivează situația sanitar-medicală, criza economică prezentă. Pe comisii noi am decis să îi prelungim până în 2023, în condițiile în care dacă se va accentu criza sanitar-medicală vom putea face mai departe prelungiri, dar deocamdată considerăm 2023 o perioadă suficientă pentru finalizarea lucrărilor investiției.

**Anton Ardelean:** Deci este cererea prin care se dorește până în 2025. Propunerea comisiei 1 este pentru 2023. Supunem la vot hotărârea comisiei. Cine este pentru 2023?

**Votat în unanimitate.**

**Călin Pop:** Cererea subscrisei Cazare Info S.R.L., reprezentată prin Pop Ioan, ne roagă să dispunem inițierea și aprobarea unei hotărâri de consiliu local, având ca obiectiv acordarea avizului de acces din strada nr. 3 a Orașului Tăuții-Măgherăuș, la investiția restaurant cu hotel și casă de locuit, în conformitate cu avizele și acordurile menționate în certificatul de urbanism nr. 1067/2016. Ne-am consultat cu dl. secretar.

**Anton Ardelean:** Procedural, omul a construit pe terenul situat pe raza municipiului Baia Mare, la graniță cu Tăuții-Măgherăuș, dar are acces numai din str. 3. Noi am mai dat avize în consiliu. Dar fiindcă e proces cu Baia Mare, instanța a spus că, consiliul lucrează doar prin hotărâri.

**Dumitru Marinescu:** Am o rugăminte, mă scuzați. Va trebui să acceptați introducerea pe ordinea de zi a unui proiect de hotărâre cu privire la acest acces. Dacă nu, va trebui să fie amânat pentru ședința următoare. El are nevoie de hotărâre. Un proiect de hotărâre, prin care dacă sunteți de acord, acum va fi introdus și îl veți supune votului.

**Anton Ardelean:** Având în vedere celeritatea rezolvării problemei, solicit procedural să introducem pe ordinea de zi la suplimentare și acest proiect. Cine este pentru introducerea acestui proiect pe ordinea de zi la suplimentare?

**Votat în unanimitate.**

**Anton Ardelean:** Fiind introdus pe ordinea de zi, voi proceda la consultarea consiliului, dacă nu mai sunt alte întrebări. Cine este de acord să emitem hotărârea pentru a i se da avizul de acces din strada 3 la acest domn, la investiție? Cine este pentru?

**Votat în unanimitate.**

**Anton Ardelean:** Se va emite hotărâre. Contiuăm, dl. vice.

**Viorel Popp:** Legat de acest proiect de hotărâre, noi, consiliul local, avem competențe să interzicem cuiva să folosească drumurile publice? Tocmai am dat un aviz favorabil, că poate să meargă pe drumurile publice.

**Dumitru Marinescu:** Dl. Pop, care a făcut această solicitare, a avut o divergență cu Primăria Municipiului Baia Mare. El a avut niște discuții, niște divergențe, până la urmă a ajuns în instanță. Fiind accesul din orașul Tăuții-Măgherăuș pe proprietatea pe care el o deține pe municipiul Baia Mare, au solicitat acest acces. Noi am dat și în trecut un aviz favorabil pentru a trece așa cum avea nevoie, dar instanța precizează că, consiliul local nu conduce prin avize. Consiliul local conduce prin hotărâri de consiliu local. Și atunci, pentru a avea dovada că are acces la investiția pe care urmează să o facă, din orașul Tăuții-Măgherăuș, este necesară această hotărâre de consiliu local. Nu îi interzicem, dar așa s-a hotărât.

**Viorel Popp:** Putem să îi interzicem dl. primar. Și atunci trebui să dăm aviz și pentru băimărenii care intră din Tăuți în Baia Mare.

**Dumitru Marinescu:** Este vorba de investiție. Vrea să facă investiție pe terenul municipiului Baia Mare, dar accesul este din orașul Tăuții-Măgherăuș, de pe str. 3.

**Anton Ardelean:** Ca să clarificăm. Baia Mare, la acest om i-a interzis să construiască și au motivat că nu are omul acces. Domnule, cum să nu am acces? Că e exact ce a zis dl. Popp. E în stradă, lângă drumul public. Să cerem și noi acces să circulăm pe european sau cum?! Și atunci Baia Mare s-a exonerat de aceasta că, cadastral e dovedit cu schiță că nu are acces, că e limitat. Judecătorul a zis că așa este, e la limita dintre cele două UAT-uri. Și atunci noi trebuie să întărim printr-o hotărâre de consiliu că există drumul public și că omul are acces la drumul public.

**Dumitru Marinescu:** Instanța a hotărât că e nevoie de această hotărâre.

**Anton Ardelean:** Fiindcă Baia Mare a zis că nu îi dă aprobare, fiindcă nu are acces. Și acum noi confirmăm că are acces. Instanța a spus că, consiliul local conduce doar prin hotărâri. Să ne aduceți hotărâre de consiliu local. Deci s-a votat, completările au fost făcute, dl. viceprimar.

**Călin Pop:** Tot pe comisii am discutat și o situație mai delicată. Dl. consilier Câmpan ne-a adus la cunoștință situația dnei. Krajnik, Dumnezeu să o ierte, și cei doi băieți rămași, care sunt de fapt oameni mai în vârstă. Sunt într-o situație mai delicată, cu medicamentație.

**Anton Ardelean:** Soția fostului șef de ocol, nu?

**Călin Pop:** Da.

**Anton Ardelean:** De pe strada 18?

**Cosmin Câmpan:** Situația e puțin ciudată, deoarece cei doi sunt bărbați în toată firea, au către 60 de ani. Ideea e că sunt medicamentați amândoi. Doamna și-a luat medicamentele, și-a luat rețeta. Acum nu mai e cine să îi coordoneze, cine să le facă mâncare, să îi gospodărească acolo. Situația e ciudată pentru că odată avem un risc sanitar. Cine știți unde stau și ați mai fost pe acolo, chiar mergeți și vedeți ce e acolo. Și a doua, e o bombă psihologică, fiindcă amândoi sunt cu probleme medicale grave. Unul are certificat, celălalt nu are certificat. Cel care nu are certificat e mai de mult bolnav ca și celălalt. Deci ar trebui să verificăm și să vedem în teren situația familială. Membrii din familie care pot să îi ajute, să îi coordoneze, să îi verifice.

**Dumitru Marinescu:** Vom dispune imediat după ședință, doamnelor din cadrul serviciului asistență socială să se deplaseze acolo și să vedem care sunt măsurile pe care le vom putea lua în cel mai scurt timp. Și vom face tot ce ține de noi ca să rezolvăm această problemă.

**Anton Ardelean:** Legal, dlor. consilieri se poate doar după ce se face ancheta socială de către serviciul de asistență socială a primăriei. Prin ancheta socială se va stabili dacă e propunere pentru azil de bătrâni sau centru pentru persoane cu dizabilități și cu toate obligațiile care revin. Sunt și situații când se poate și cu participarea financiară pentru câteva luni din partea consiliului local. Dar ancheta socială va stabili care este actul care va fi premergător celorlalte hotărâri. Dacă va fi cazul de hotărâre vom iniția. Deci, după ancheta socială ne vom pronunța.

**Viorel Popp:** Am avut ședință de consiliu de administrație la liceu. Dânșii trebuie să depună planul de pază, așa cum toate instituțiile trebuie să o facă. Au două probleme la Băița și la Bozânta. Nu au niciun fel de pază. Ar avea nevoie, dacă nu este financiar posibil să se achiziționeze în cel mai scurt timp, astfel încât să poată fi verificată lucrarea, atunci să le dăm o adresă din care să reiasă că investiția este în curs. Să poată să primească avizul de pază.

**Dumitru Marinescu:** Am primit adresa de la conducerea liceului. Ne aflăm în curs de achiziționare a celor două camere de supraveghere pentru cele două obiective. Deci în cel mai scurt timp problema va fi remediată.

**Viorel Popp:** O să concepeți o adresă?

**Dumitru Marinescu:** O să facem un răspuns, da.

Președintele declară ședința închisă.

Preşedinte de şedinţă, Secretar general,

Anton Ardelean Bîndilă Călin-Ioan

Întocmit,

Corina Ardelean